3บจ.แจกข่าวเจ๋ง
เทมาเซกทิ้ง200ล้านหุ้นดันชินคอร์ป CPFขายทะลุ3แสนล.-บ้านปูปันผล
19 ม.ค. 2555

เทมาเซกทิ้ง200ล้านหุ้นดันชินคอร์ป CPFขายทะลุ3แสนล.-บ้านปูปันผล
3 บจ. เปิดข่าวดีดันตลาดหุ้นไทยดูดีขึ้น เทมาเซกตัดขายหุ้นชินคอร์ปอีก 200 ล้านหุ้น เพิ่มฟรีโฟลต CPF ซื้อ PPP ดันยอดขายทะลุ 3 แสนล้าน พุ่ง 50% บ้านปูเซอร์ไพรส์แจกปันผลพิเศษ 3 บาท 
นายสมประสงค์ บุญยะชัย ประธานกรรมการบริหาร บริษัท ชิน คอร์ปอเรชั่น (INTUCH) เปิดเผยว่า บริษัท ซีดาร์ โฮลดิ้งส์ ขายหุ้น บริษัท ชินคอร์ปอเรชั่น (INTUCH) อีกจำนวน 200 ล้านหุ้น คิดเป็นสัดส่วนประมาณ 6.2% เป็นเจตนาที่จะเพิ่มสภาพคล่องหมุนเวียน (ฟรีโฟลต) หุ้น INTUCH ในตลาดหลักทรัพย์ เนื่องจากจำนวนฟรีโฟลตต่ำกว่าเกณฑ์ตลาดหลักทรัพย์แห่งประเทศไทย (ตลท.) มาโดยตลอด 
อย่างไรก็ตาม ขณะนี้ยังไม่แน่ใจว่าหลังจากการขายหุ้นของเครือเทมาเซกในครั้งนี้ จะทำให้ฟรีโฟลตของ INTUCH เป็นไปตามเกณฑ์ของตลาดหลักทรัพย์หรือไม่ และยังไม่ทราบว่าจะมีการขายหุ้นออกมาอีกหรือไม่ แต่เชื่อมั่นว่าเทมาเซกยังคงนโยบายที่จะถือหุ้นใหญ่ใน INTUCH ต่อไป 
เมื่อปี 2554 บริษัท ซีดาร์ โฮลดิ้งส์ ได้ขายหุ้น INTUCH ออกมาล็อตแรกจำนวน 253.50 ล้านหุ้น คิดเป็น 7.9% โดยขายให้แก่นักลงทุนไทยในสัดส่วน 60% และบริษัท ไทยเอ็นวีดีอาร์ จำนวน 40% คงเหลือหุ้นจำนวน 1,488,907,239 หุ้น หรือ 46.44%
มาร์เก็ตติง กล่าวว่า ทางกลุ่มเทมาเซกขายหุ้น INTUCH ออกมาอีกล็อตหนึ่ง เป็นไปอย่างที่ตลาดคาดการณ์และจะเป็นผลดีต่อราคาหุ้น INTUCH ซึ่งปัจจุบันซื้อขายต่ำกว่ามูลค่าที่แท้จริง เมื่อพิจารณาจากการถือหุ้นในบริษัทต่างๆ อาทิ บริษัท แอดวานซ์ อินโฟร์ เซอร์วิส (ADVANC) บริษัท ไทยคม (THCOM)
“ฟรีโฟลตหุ้นชินคอร์ปที่เพิ่มขึ้นและแนวโน้มการจ่ายเงินปันผลที่สูง น่าจะทำให้หุ้น INTUCH มีโอกาสปรับตัวขึ้นได้อีก” แหล่งข่าวเปิดเผย 
ด้านบริษัท เจริญโภคภัณฑ์อาหาร (CPF) ก็มีข่าวดี โดยที่ประชุมวิสามัญผู้ถือหุ้น เมื่อวันที่ 18 ม.ค.ที่ผ่านมา ได้อนุมัติให้บริษัทเข้าทำรายการซื้อหุ้น CPP หรือ C.P.Pokphand Company Limited ซึ่งมีการดำเนินธุรกิจอาหารสัตว์ในจีน และธุรกิจเกษตรอุตสาหกรรมครบวงจรในเวียดนาม เป็นผลให้บริษัทได้รับโอกาสในการขยายธุรกิจเข้าไปในจีนและเวียดนาม พร้อมสถานะการเป็นผู้นำในตลาดทั้งสองทันที 
นอกจากนี้ ยังก้าวขึ้นเป็นหนึ่งในผู้นำธุรกิจเกษตรอุตสาหกรรมระดับโลก มีการดำเนินธุรกิจครอบคลุมประชากรรวมประมาณ 3,000 ล้านคน ใน 12 ประเทศทั่วโลก
นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร กล่าวว่า บริษัทตั้งเป้าปีนี้ยอดขายเกิน 3 แสนล้านบาท เพิ่มประมาณ 50% จากปี 2554 ก้าวขึ้นเป็นหนึ่งในผู้นำธุรกิจระดับโลก ทั้งนี้ในระยะ 10 ปีที่ผ่านมา ยอดขายมีการเติบโตเฉลี่ยปีละประมาณ 12%
“การเข้าซื้อธุรกิจในครั้งนี้ จะทำให้ CPF เติบโตอย่างก้าวกระโดด และจะสร้างฐานธุรกิจให้มั่นคงและเติบโตในระดับโลกได้ต่อไป” นายอดิเรก กล่าว
ขณะเดียวกันบริษัท บ้านปู (BANPU) นางสมฤดี ชัยมงคล ผู้ช่วยประธานเจ้าหน้าที่บริหารการเงิน เปิดเผยว่า คณะกรรมการบริษัท มีมติจ่ายเงินปันผลระหว่างกาลกรณีพิเศษในอัตราหุ้นละ 3 บาท รวมเป็นเงิน 815,243,565 บาท ให้กับผู้ถือหุ้นที่มีชื่อในทะเบียน วันที่ 3 ก.พ. 2555 กำหนดจ่ายเงินวันที่ 10 ก.พ.นี้ โดยจ่ายจากผลการดำเนินงานปี 2554 และกำไรสะสม
นางเพ็ญจันทร์ จริเกษม รองผู้จัดการใหญ่ สายการเงินและบัญชี บริษัท ปตท.สำรวจและผลิตปิโตรเลียม (PTTEP) เปิดเผยว่า บริษัทคาดว่าจะจัดหาเงินทุนราว 1,500 ล้านเหรียญสหรัฐ ทั้งการออกหุ้นกู้และเงินกู้ โดยในช่วงครึ่งปีแรกจะดำเนินการจัดหาเงินทุนราว 1,000 ล้านเหรียญสหรัฐ ทั้งนี้เงินที่ระดมได้ทั้งหมดจะนำไปใช้ในการลงทุนและรีไฟแนนซ์